Matkalla seikkailuun - Yrjö Norta; Gösta Rodin; Esko Töyri; Unto Suominen; Tapio Ilomäki; Karl Fager; Eero Levä; Bio-Kuva Oy; Finnkino Oy; Emil Viljanen; Yrjö Norta; Eero Leväluoma; et al. (1945)
Jännityskomedia Matkalla seikkailuun perustui ruotsalaisen skenaristin ja ohjaajan Gösta Rodinin alkuperäiskäsikirjoitukseen. Se kuvattiin Fenno-Filmin Pienen Roobertinkadun studiossa ja Suomen Filmiteollisuuden Liisankadun halleilla yhteistyössä ruotsalaisen Hamberg Studion kanssa siten, että Rodin toi mukanaan Helsinkiin raakafilmiä sekä ruotsin- että suomenkielistä versiota varten. Vastapalveluna Rodin sai lavastusrakennelmat ja studiotekniikan vapaasti käyttöönsä ja huolehti itse ruotsalaisen version ohjauksesta. Käsikirjoituksen suomensi ilmeisesti Yrjö Norta, joka myös ohjasi suomalaisen toisinnon. Ruotsalaisen version kuvasi Felix Forsman, suomalaisen Esko Töyri. Elokuvat äänitti Unto Suominen ja musiikin sävelsi Tapio Ilomäki. Päälavastajana molemmissa oli Karl Fager. Rodinin version pääosissa nähtiin ruotsalaiset John Botvind, Marianne Aminoff ja Åke Engfeldt, Nortan sovituksessa Aku Korhonen, Sirkka Sipilä ja Esko Saha. Sivuosiin Rodin kiinnitti suomenruotsalaisia voimia, mm. Runar Schaumanin, Sven Relanderin, Ture Aran, Erik Frölingin ja Sven Ehrströmin. Ensi-iltakierros alkoi Jyväskylästä ja Kuopiosta. Yleisömenestys oli suurimpien kaupunkien teatteriesityskertojen mukaan laskien jonkin verran vuoden keskitasoa heikompi. Voittoa elokuva kuitenkin tuotti 1 506 445 markkaa. Ruotsalainen versio Biljett till äventyret sai kantaesityksensä Örebrossa 21.7.1945. Tukholmassa elokuva nähtiin vasta lokakuussa 1951, silloin nimellä Botte i farten. Vaasassa esitettiin suomalaista versiota Scalassa vuosien 1945 - 1946 vaihteessa ja ruotsalaista puoli vuotta myöhemmin jo nimellä Botte i farten Kinemassa. Kansallisen audiovisuaalisen instituutin kokoelmissa on ruotsalaisen version käsikirjoitus Felix Forsmanin kappaleena, mutta ei suomalaista laitosta. - Suomen kansallisfilmografia 3:n (1993) mukaan.
Keywords: Helsinki; hotellit; kirjanpitäjät; keksinnöt -- lääkkeet; laboratoriot; rakastajattaret; rikolliset; tappelut; tehtaanjohtajat; tilintarkastus; varkaus; väkivalta